Gārfīlds (2024. gada filma)
"Gārfīlds" (angļu: The Garfield Movie) ir 2024. gada ASV animācijas piedzīvojumu kinokomēdija, kuras pamatā ir Džima Deivisa radītais komikss "Gārfīlds". Filmas režisors ir Marks Dindals, scenārija autori Pols Keiplens, Marks Torgovs un Deivids Reinoldss. Filmas galveno tēlu Gārfīldu ierunājis Kriss Prats, pārējās balss lomas ierunājuši Semjuels Džeksons, Hanna Vadingema, Vings Reimss, Nikolass Holts, Sesīlija Stronga, Hārvijs Gijens, Brets Goldstīns, Bouens Jangs un Snoop Dogg. Latviešu valodas dublāžā Gārfīldu ierunājis Intars Busulis, citās lomās dzirdami Ozols, Sendija Gabriela Oficiere, Ieva Florence-Vīksne, Krivenchy un Roberts Vītols. Filmā Gārfīlds satiek savu sen pazudušo tēvu, ielas kaķi Viku, kuram viņš spiests pievienoties riskantā piedzīvojumā. Alcon Entertainment animācijas filmas izstrādi kinoteātru repertuāram uzsāka 2016. gada maijā. Dindals izvēlēts par filmas režisoru 2018. gada novembrī, un nākamajā mēnesī sākās priekšražošana. Līdz 2021. gadam Sony Pictures jau iegādājās filmas tiesības globālai izplatīšanai, un Prats izvēlēts Gārfīlda lomai, bet pārējie aktieri atlasīti nākamajā gadā. Filmas animāciju veidoja DNEG Animation, savukārt Džons Debnijs, biežs Dindala sadarbības partneris, veidoja mūzikas partitūru. Filmas "Gārfīlds" pirmizrāde ASV un Latvijā notika 2024. gada 24. maijā un to izplatīja Columbia Pictures, izmantojot Sony Pictures Releasing. Filma saņēma negatīvas kritiķu atsauksmes, un tā pasaulē nopelnījusi vairāk nekā 239 miljonus ASV dolāru, ierindojoties septītajā vietā starp ienesīgākajām 2024. gada filmām.